# UNILÄÄKETIETEEN ERITYISPÄTEVYYSKOULUTUS

## KLIINISEN KOULUTUKSEN LAATUVAATIMUKSET (TARKENTAVIA OHJEITA)

1. Kouluttajan tulee olla erikoislääkäri ja hänellä tulee olla unilääketieteen erityispätevyys.
2. Koulutussuunnitelmaan tulisi kirjata miten kuhunkin unilääketieteen osa-alueeseen (ks. unilääketieteen erityispätevyyden yleiset ja erikoisalakohtaiset osaamisvaatimukset) suunnitellaan perehdyttäväksi ja miten perehtyminen käytännössä toteutuu.
3. Kouluttajalla itsellään tulee olla pätevyys niihin menetelmiin, joita hän ohjaa. Viime kädessä EPTK ottaa tarvittaessa kantaa pätevyysvaatimusten täyttymiseen.
4. Mikäli ensisijaisella kouluttajalla ei ole riittävää koulutusta tai kokemusta jonkin koulutukseen kuuluvan osa-alueen osalta, koulutus toteutetaan siten, että ohjattava hankkii koulutusta pätevältä muulta kouluttajalta. Tämä kirjataan koulutussuunnitelmaan.
5. Mikäli koulutus ei tapahdu yksikössä, jossa työpaikan säännölliseen ohjelmaan kuuluu pätevöityjän henkilökohtainen ohjaus, erityispätevyyskoulutukseen hyväksyttävän palvelun tulee sisältää säännöllisesti toteutuvaa kliinistä työnohjausta vähintään 2x45 minuuttia / palveluksi laskettava kuukausi. Lisäksi koulutettavan tulee voida joustavasti konsultoida kouluttajaa tarvittaessa.
6. Kliininen ohjaus voidaan toteuttaa ryhmä- tai yksilöohjauksena. Ohjaus voidaan antaa tarvittaessa etäohjauksena.
7. Mikäli koulutus ei tapahdu ohjaajan perustyönä (esim. oman organisaation senioriposition perusteella), kouluttajan on suositeltavaa periä ohjauksesta EPTK:n vahvistama, yleistä työnohjauksen korvaustasoa noudatettava palkkio. Vuonna 2020 käypänä taksana voidaan pitää ohjauksesta 150 €/ tunti. Tarvittaessa kouluttajan on sopivaa periä työnohjauksesta myös matkakustannukset.
8. Kliiniseen koulutukseen tulee sisältyä 24 kk palvelun aikana kaikilla pätevöityjillä kaksi kouluttajan hyväksymää, kirjallisesti kuvattua potilastapausta. Kliinisillä aloilla tapausten tulee olla prosessina eteneviä kokonaisuuksia, joissa koulutettava on hoitanut omaan erikoisalaansa kuuluvan potilaan diagnostiikkavaiheesta sairauden/ ongelman remissioon asti ja saanut ohjausta prosessin kaikissa vaiheissa. Erikoisaloilla, joilla ei hoideta potilaita (diagnostiset alat, kuten KNF), potilastapaukset voivat olla kirjallisia selostuksia tavallista haastavammista ja laajemmista diagnostisista tutkimuksista.
9. Ns. reunakoulutukset voidaan suorittaa toisen erikoisalan klinikalla palvelun tai toisen erikoisalan erikoislääkärin ohjauksessa tapahtuvana kliinisen työskentelynä kohdan 8 periaatteita noudattaen. Reunakoulutusten tulee sisältää ao. erikoisalan ohjausta, mutta ohjaajalta ei edellytetä unilääketieteen erityispätevyyttä. Reunakoulutusten tulee sisältää ao. erikoisalaan kuuluvien unihäiriöiden hoitoa. Vaihtoehtoisesti reunakoulutus voidaan korvata SUS:n järjestämillä moduulikoulutuksilla.
10. Kouluttaja tekee merkinnät koulutuksen toteutumisesta pätevöitymisessä käytettävään opintokirjaan (lokikirjaan) ennen kuin pätevöitymissuunnitelman toteutuminen lopullisesti hyväksytään EPTK:ssa.